Ekspedienten i den kombinerede spillehal og kiosk Vegas på Stationsvej 2 i Brovst blev tirsdag ved 20-tiden udsat for et væbnet røveri. En ung mand kom ind i kiosken og med en kniv truede den mandlige ekspedient til at udlevere pengene i kassen. Men i stedet for at adlyde ordren, flygtede ekspedienten ud i baglokalet, hvor han gemte sig, til politiet ankom til stedet. Derfor har man endnu ikke dannet sig et overblik over, hvad der helt præcist blev stjålet under røveriet. - Det skal vores efterforskning nu klarlægge. Og så ser vi stedets videoovervågning igennem efter spor, der kan være med til at opklare sagen, siger politikommissær ved Nordjyllands Politi, Poul Badsberg. TV2 Nord har tirsdag aften forsøgt at få en kommentar fra Vegas’ ejer, men det har ikke været muligt.

Referat:
Nordjyllands Politi ved endnu ikke hvor mange penge, røveren slap afsted med. Stedets videoovervågning vil indgå i politiets efterforskning.